

## **Høringsinnspill til Meld. St. 8 (2014-2015) Melding til Stortinget. Eksport av forsvarsmateriell fra Norge i 2013, eksportkontroll og internasjonalt ikke- spredningssamarbeid***.*

Forum for utvikling og miljø (ForUM), et nettverk av 50 norske organisasjoner, takker Stortingets utenriks- og forsvarskomité for muligheten til å komme med innspill til Meld. St 8 (2014- 2015).

### Arms Trade Treaty

Den internasjonale våpenhandelsavtalen Arms Trade Treaty trådte i kraft julaften 2014. Sammen med bl.a. den internasjonale Control Arms-koalisjonen, der ForUM er styremedlem, har Norge vært en viktig pådriver i arbeidet for en sterk avtale. Nå er det avgjørende at Norge går foran med et godt eksempel og setter høyest mulig standarder for implementering av avtalen.

Det er positivt at regjeringen har besluttet å inkludere forbud og føringer som følger av avtalens artikkel 6 og 7 som del av vurderingskriterier i Utenriksdepartementets retningslinjer. ForUM håper også dette vil innebære at Norge skjerper kontrollen i egen eksportpraksis.

### Stans i eksport av militærutstyr til autoritære regimer

I 2013 har regjeringen godkjent eksport av militærutstyr til en rekke kontroversielle stater, som nok en gang beviser at regelverket tolkes for svakt. I Stortingsmeldingen framgår det at Norge eksporterte våpen eller annet militærutstyr til Saudi-Arabia, De forente arabiske emirater, Qatar, Oman, Algerie og Egypt. Felles for disse landene er at det er livsfarlig å være uttalt uenig med myndighetene, og i flere av disse landene er tortur en del av sikkerhetsapparatet. Den sjokkerende dommen på ti år i fengsel og 1000 piskeslag mot den saudiske menneskerettighetsforsvarer og bloggeren Raif Badawi er illustrerende for menneskerettighetssituasjonen i Saudi- Arabia.

Ifølge reglene skal ikke militærutstyr eksporteres dersom det er en "åpenbar fare" for at utstyret kan bli brukt til intern undertrykking. I de nevnte landene er det ingen tvil om at militær- og politivesenet bedriver intern undertrykking. Tolkningen av regelverket ser dermed ut til å være at det kun er utstyrets karakter, og ikke den faktiske menneskerettighetssituasjonen i mottakerlandet, som vurderes ved utstedelse av lisens. Dette er en alt for svak operasjonalisering av regelverket. Å selge militært materiell styrker regimets militære kapasitet og dermed deres mulighet til å undertrykke egen befolkning.

Tyskland har nå besluttet å stoppe all våpeneksport til Saudi Arabia[[1]](#footnote-1), ForUM håper Norge vil gjøre det samme.

***Vi anmoder derfor komiteen om å be Regjeringen å:***

1. ***Tolke EU‐ kriteriet for menneskerettighetssituasjonen i mottakerland langt strengere enn i dag, og ved aktiv bruk av sjekklisten sikre at Norge ikke eksporterer militært utstyr til regimer som er ansvarlige for utstrakte menneskerettighetsbrudd.***
2. ***Komme tilbake til komiteen med en redegjørelse for hvordan Regjeringen operasjonaliserer punktet om å vurdere risikoen for at våpeneksporten kan bli brukt til å gjennomføre alvorlig kjønnsbasert vold eller vold mot kvinner og barn (jf ATT artikkel 7).***

### Våpeneksportkontroll må også praktiseres overfor allierte

Systematiske vurderinger må også gjøres i forkant av eksport av våpen til våre allierte, og det bør legge opp til at det også gjennomføres mer systematiske vurderinger av menneskerettighetssituasjonen i land som befinner seg i landgruppe A, altså NATOs medlemsland.

Vi anmoder derfor komiteen om å be Regjeringen å:

***2. Suspendere lisenser til land, inkludert våre allierte, når det foregår grove brudd på menneskerettighetene, når det er fare for intern undertrykking og/eller fare for forverring av eksisterende motsetninger og konflikter.***

### Norske våpen havner på avveie: Sluttbrukererklæring

Det er positivt at Regjeringen ifølge stortingsmeldingen vil videreføre arbeidet med å fremme oppslutning om en felles NATO-norm om sluttbrukererklæringer ved eksport av våpen. Likevel mener vi at dette ikke kan være en unnskyldning for å la være å forbedre kontrollregimet her hjemme. Flere av våre allierte eksporterer jevnlig våpen og ammunisjon til land som ikke ville vært godkjent av Norge.

Dagens sluttbrukerdokumentasjon er for mye basert på tillit og gir ingen garanti for at norske våpen ikke blir videresendt fra et NATO-land og slik havner i uønskede hender.

**Vi anmoder derfor komiteen om å be Regjeringen om å:**

1. ***Innføre sluttbrukererklæring for all eksport av militært materiell fra Norge, også til NATO land og nære allierte***

Vi takker for oppmerksomheten og bidrar gjerne med ytterligere informasjon.

Vennlig hilsen

Andrew Preston Siri Luthen Borghild Tønnessen-Krokan

Daglig leder Seniorrådgiver Seniorrådgiver

Forum for utvikling og miljø

+47 481 40 849

1. <http://controlarms.org/en/news/germany-ends-arm-exports-to-saudi-arabia/> [↑](#footnote-ref-1)